Brittanje teken Dewani-uitleweringsbevelShrien Dewani saam met sy vrou Anni wat in November verlede jaar in Kaapstad vermoor is. Die Nasionale Vervolgingsgesag (NVG) se woordvoerder, Mthunzi Mhaga, sê Dewani sal 14 dae hê om aan te dui of hy appèl wil aanteken teen die beslissing. Die Britse departement van binnelandse sake sal ŉ afskrif van die uitleweringsbevel aan die hoë kommissaris stuur vir oordrag na Suid-Afrika. ŉ Londense regter het op 10 Augustus beslis dat Dewani na Suid-Afrika uitgelewer kan word. Hy word daarvan verdink dat hy die meesterbrein was agter die moord op sy vrou Anni in Kaapstad in November verlede jaar. Hy het beweer hulle was gekaap. Nog vier verdagtes is gedurende die ondersoek in hegtenis geneem naamlik Xolile Mngeni, Mziwamadoda Qwabe, Zola Tongo en Monde Mbolombo. Tongo het ŉ pleitooreenkoms met die staat aangegaan en dien reeds tronkstraf uit. Mbolombo is ŉ staatsgetuie en sal in die verhoor van Mngeni en Qwabe getuig wanneer die saak op 10 Februarie 2012 in die Kaapse hooggeregshof begin.